[pic] | KOMISIJA EVROPSKIH SKUPNOSTI |

Bruselj, 3.7.2009

COM(2009) 335 konč.

POROČILO KOMISIJE

O DELU ODBOROV V LETU 2008 {SEC(2009) 913}

POROČILO KOMISIJE

O DELU ODBOROV V LETU 2008

Komisija v skladu s členom 7(4) Sklepa Sveta 1999/468/ES z dne 28. junija 1999 (v nadaljnjem besedilu: sklep o komitologiji) objavlja letno poročilo o delu odborov v letu 2008. Poročilo vsebuje pregled razvoja v sistemu komitologije in povzetek dejavnosti odborov ter Prilogo s podrobnimi statističnimi podatki o delu posameznih odborov[1].

1. Pregled najnovejšega razvoja v sistemu komitologije

1.1. Izvajanje reforme postopka komitologije (Sklep Sveta 2006/512/ES o spremembah Sklepa Sveta 1999/468/ES)

1.1.1. Uskladitev

Usklajevanje obstoječih temeljnih aktov z novim regulativnim postopkom s pregledom (RPP), uvedenim s Sklepom Sveta 2006/512/ES, se je leta 2008[2] nadaljevalo s prvim svežnjem „prednostnih uskladitev“, ki sta ga 11. marca 2008[3] sprejela Evropski parlament in Svet, 22. oktobra 2008 pa je sledilo sprejetje dveh uredb „omnibus“, in sicer „omnibus prvi del“[4] ter „omnibus tretji del“[5], ki združujeta 59 temeljnih pravnih aktov ter spreminjata 4 temeljne pravne akte, končno pa še uredbo „omnibus drugi del“[6], ki zajema 47 temeljnih pravnih aktov in je bila sprejeta 11. marca 2009.

Komisija je februarja 2008 sprejela predlog za četrto uredbo omnibus[7], ki zajema uskladitev 46 aktov.

Pole tega je Evropski parlament 23. septembra 2008 z resolucijo zaprosil Komisijo, da predloži predloge za uskladitev dodatnih 14 temeljnih pravnih aktov. Komisija je te instrumente skrbno proučila, vendar po njenem mnenju ni bilo potrebe, da pripravi predloge za vsakega od njih, saj so bili nekateri že usklajeni z drugimi akti ali pa izvedbene pristojnosti v njih po mnenju Komisije niso bile predmet RPP. Na podlagi te ocene je Komisija 30. marca 2009[8] sprejela predlog za peto in zadnjo uredbo omnibus, ki zajema dva temeljna pravna akta.

1.1.2. Pregled medinstitucionalnega sporazuma

Revidirani medinstitucionalni sporazum med Evropskim parlamentom in Komisijo o postopkih za izvedbo sklepa o komitologiji je bil sprejet 3. junija 2008[9]. S tem je bil Sporazum usklajen s spremembami v postopkih komitologije, ki so bile uvedene s Sklepom Sveta 2006/512/ES, zlasti z regulativnim postopkom s pregledom, ter s priloženimi izjavami o preglednosti in izboljšanem delovanju registra komitologije[10]. Revidirani sporazum je poleg tega namenjen poenostavitvi obstoječih ureditev med zadevnima institucijama.

1.1.3. Komitologija in preglednost: register in arhiv komitoloških dokumentov

V izjavi o členu 7(3) sklepa o komitologiji (izjava o preglednosti)[11] se je Komisija zavezala izboljšati delovanje registra komitologije, da bi Evropskemu parlamentu omogočila bolje spremljati različne stopnje in časovni potek vsakega postopka komitologije ter razlikovati med različnimi prejetimi dokumenti.

Komisija je zato kot spremljevalni ukrep k reformi sklepa o komitologiji prenovila in precej izboljšala register komitologije, da bi dala Evropskemu parlamentu in širši javnosti preglednejši in bolj usklajen dostop do dokumentov in drugih pomembnih informacij. Novi register je začel delovati 1. aprila 2008[12].

1.2. Razvoj sodne prakse

Sodišče Evropskih skupnosti je v svoji sodbi z dne 1. aprila 2008 (združeni zadevi C 14/06 in C 295/06, Evropski parlament in Kraljevina Danska proti Komisiji Evropskih skupnosti) razglasilo za nično točko 2 Priloge k Odločbi Komisije 2005/717/ES[13], ki zaradi prilagoditve tehničnemu napredku spreminja Prilogo k Direktivi o omejevanju uporabe nekaterih nevarnih snovi v električni in elektronski opremi (v nadaljevanju: Direktiva RoHS)[14], kar zadeva izvzetje vseh polimernih uporab dekabromodifenil etra (v nadaljevanju: DecaBDE). Sodišče je prav tako navedlo, da bilo treba učinke navedene določbe kljub temu ohraniti v veljavi do vključno 30. junija 2008.

Sodišče je sklenilo, da je bila Odločba, katere pomen je izenačen s popolnim izvzetjem uporabe DecaBDE v električni in elektronski opremi, sprejeta, ne da bi bili izpolnjeni pogoji, ki jih je zakonodajalec Skupnosti določil v členu 5(1) Direktive RoHS, in da nasprotuje zakonodajalčevemu cilju vzpostavitve načela prepovedi komponent, določenih v navedeni direktivi. Komisija je s sprejetjem navedene odločbe kršila člen 5(1) v delu, v katerem se ta določba nanaša na izvzetje DecaBDE.

Sodišče je torej potrdilo splošno načelo, da Komisija pri uresničevanju svojih izvedbenih pristojnosti lahko sprejme vse potrebne ali primerne ukrepe za izvajanje temeljne zakonodaje, če ti ukrepi niso v nasprotju s to zakonodajo.

2. Pregled dejavnosti

2.1 Število odborov in sestankov

Pomembno je razlikovati med komitološkimi odbori na eni strani in drugimi subjekti, še posebno „strokovnimi skupinami“, ki jih ustanovi Komisija sama, na drugi. Slednje Komisiji pri pripravi in izvajanju politike zagotavljajo strokovno znanje, medtem ko komitološki odbori Komisiji pomagajo pri uresničevanju izvedbenih pristojnosti, ki so ji bile podeljene s temeljnimi pravnimi akti. To poročilo obravnava izključno komitološke odbore. Število komitoloških odborov na dan 31. decembra 2008 je bilo izračunano po področjih dejavnosti (glej razpredelnico I ). Za primerjavo so navedeni tudi podatki za preteklo leto (stanje na dan 31. decembra 2007).

RAZPREDELNICA I – Skupno število odborov

Področje politike | 2007 | 2008 |

Podjetništvo in industrija (ENTR) | 33 | 34 |

Zaposlovanje, socialne zadeve in enake možnosti (EMPL) | 4 | 5 |

Kmetijstvo in razvoj podeželja (AGRI) | 31 | 28 |

Promet in energetika (TREN) | 35 | 36 |

Okolje (ENV) | 35 | 35 |

Raziskave (RTD) | 5 | 6 |

Informacijska družba in mediji (INFSO) | 9 | 9 |

Ribištvo in pomorske zadeve (MARE) | 4 | 4 |

Notranji trg (MARKT) | 13 | 14 |

Regionalna politika (REGIO) | 1 | 1 |

Obdavčenje in carinska unija (TAXUD) | 11 | 10 |

Izobraževanje in kultura (EAC) | 6 | 7 |

Zdravje in potrošniki (SANCO) | 17 | 17 |

Pravosodje, svoboda in varnost (JLS) | 21 | 24 |

Zunanji odnosi (RELEX) | 3 | 3 |

Trgovina (TRADE) | 12 | 12 |

Širitev (ELARG) | 3 | 3 |

EuropeAid (AIDCO) | 9 | 8 |

Humanitarna pomoč (ECHO) | 1 | 1 |

Statistika (ESTAT) | 9 | 9 |

Proračun (BUDG) | 2 | 2 |

Evropski urad za boj proti goljufijam (OLAF) | 1 | 1 |

Informacijska tehnologija (DIGIT) | 1 | 1 |

SKUPAJ | 266 | 270 |

Komitološki odbori se lahko na splošno razvrstijo glede na vrsto postopka, po katerem delujejo (svetovalni postopek, upravljalni postopek, regulativni postopek, regulativni postopek s pregledom in zaščitni postopek − glej razpredelnico II). Ker nekateri odbori uporabljajo več postopkov (od svetovalnega do regulativnega postopka, kakor tudi zaščitnega postopka), so bili navedeni ločeno od ostalih odborov, ki uporabljajo en sam postopek.

RAZPREDELNICA II – ŠTEVILO ODBOROV GLEDE NA POSTOPEK (2008)

Vrsta postopka | odbor, ki deluje na podlagi več postopkov |

svetovalni | upravljalni | regulativni | regulativni s pregledom | zaščitni |

ENTR | 6 | 3 | 15 | 0 | 0 | 10 |

EMPL | 2 | 0 | 2 | 0 | 0 | 1 |

AGRI | 0 | 19 | 5 | 0 | 0 | 4 |

TREN | 3 | 3 | 9 | 0 | 0 | 21 |

ENV | 0 | 2 | 21 | 0 | 0 | 13 |

RTD | 0 | 2 | 0 | 0 | 0 | 4 |

INFSO | 0 | 4 | 0 | 0 | 0 | 5 |

MARE | 0 | 1 | 0 | 0 | 0 | 3 |

MARKT | 1 | 1 | 7 | 2 | 0 | 3 |

REGIO | 0 | 0 | 0 | 0 | 0 | 1 |

TAXUD | 1 | 3 | 5 | 0 | 0 | 1 |

EAC | 1 | 1 | 0 | 0 | 0 | 5 |

SANCO | 2 | 0 | 8 | 0 | 0 | 7 |

JLS | 4 | 1 | 4 | 2 | 0 | 13 |

RELEX | 0 | 2 | 0 | 0 | 0 | 1 |

TRADE | 3 | 3 | 3 | 0 | 0 | 2 |

ELARG | 0 | 3 | 0 | 0 | 0 | 0 |

AIDCO | 0 | 7 | 0 | 0 | 0 | 1 |

ECHO | 0 | 0 | 0 | 0 | 0 | 1 |

ESTAT | 0 | 3 | 2 | 0 | 0 | 4 |

BUDG | 1 | 0 | 1 | 0 | 0 | 0 |

OLAF | 0 | 0 | 1 | 0 | 0 | 0 |

DIGIT | 0 | 1 | 0 | 0 | 0 | 0 |

SKUPAJ | 24 | 59 | 83 | 4 | 0 | 100 |

Podatki kažejo, da izključno po regulativnem postopku deluje približno 31 % odborov (83 od 270), katerim sledi manjše število odborov, ki delujejo izključno po upravljalnem postopku (59). Vendar pa večina odborov (37 %) deluje po več postopkih (100 od 270). Razčlenitev po področjih politike kaže, da se uporaba različnih postopkov razlikuje glede na področje politike. Vendar na nekaterih področjih jasno prevladuje eden od postopkov: promet in energetika , okolje ter podjetništvo in industrija na primer sodelujejo s številnimi odbori, ki delujejo po regulativnem postopku, medtem ko kmetijstvo sodeluje s številnimi odbori, ki uporabljajo upravljalni postopek.

Število odborov ni edini pokazatelj dejavnosti na komitološki ravni. Število sestankov v letu 2008 kaže intenzivnost dela na splošno, na ravni področij in v posameznih odborih ( razpredelnica III ).

RAZPREDELNICA III – ŠTEVILO SESTANKOV

2007 | 2008 | 2007 | 2008 |

ENTR | 42 | 57 | SANCO | 167 | 123 |

EMPL | 5 | 4 | JLS | 31 | 37 |

AGRI | 256 | 226 | RELEX | 4 | 4 |

TREN | 67 | 60 | TRADE | 23 | 24 |

ENV | 75 | 57 | ELARG | 12 | 6 |

RTD | 60 | 62 | AIDCO | 35 | 38 |

INFSO | 30 | 28 | ECHO | 7 | 6 |

MARE | 17 | 15 | ESTAT | 19 | 16 |

MARKT | 43 | 42 | BUDG | 7 | 5 |

REGIO | 9 | 9 | OLAF | 3 | 3 |

TAXUD | 91 | 114 | DIGIT | 3 | 3 |

EAC | 15 | 14 | SKUPAJ | 1 021 | 953 |

Tako kot v letu 2007 vodi na tem področju kmetijstvo (226 sestankov), saj upravljanje različnih kmetijskih trgov zahteva pogoste sestanke. Sledita zdravje in potrošniki (123 sestankov) ter obdavčenje in carinska unija (114 sestankov).

2.2 Število mnenj in izvedbenih ukrepov

Kakor je bilo predstavljeno že v prejšnjih poročilih, zajema to poročilo splošne podatke o uradnih mnenjih , ki jih predložijo odbori, in o nadaljnjih izvedbenih ukrepih (tj. pravnih aktih ali upravnih in finančnih odločbah), ki jih sprejme Komisija[15]. Podatki kažejo količinsko izmerljivo „produktivnost“ odborov (glej razpredelnico IV ). Skupno število mnenj , ki so jih odbori predložili v letu 2008, je bilo 2 185 (v primerjavi z 2 613 leta 2007); število izvedbenih ukrepov, ki jih je sprejela Komisija, je bilo 2 022 (v primerjavi z 2 522 leta 2007).

RAZPREDELNICA IV – Število sprejetih mnenj in izvedbenih ukrepov (2008)

Mnenja | Izvedbeni ukrepi | Mnenja | Izvedbeni ukrepi |

ENTR | 362 | 307 | SANCO | 358 | 311 |

EMPL | 21 | 20 | JLS | 117 | 106 |

AGRI | 456 | 439 | RELEX | 0 | 0 |

TREN | 68 | 63 | TRADE | 11 | 12 |

ENV | 78 | 85 | ELARG | 69 | 69 |

RTD | 168 | 168 | AIDCO | 115 | 110 |

INFSO | 79 | 79 | ECHO | 47 | 47 |

MARE | 39 | 39 | ESTAT | 23 | 20 |

MARKT | 26 | 16 | BUDG | 4 | 6 |

REGIO | 4 | 0 | OLAF | 3 | 0 |

TAXUD | 65 | 55 | DIGIT | 1 | 1 |

EAC | 71 | 69 | SKUPAJ | 2 185 | 2 022 |

Veliko število izvedbenih ukrepov , sprejetih v okviru določenih področij politik – kmetijstvo (439), podjetništvo (307), zdravje in potrošniki (311), raziskave (168) ter EuropeAid (110) – spet kaže intenzivnost dela, ki je bilo na teh področjih dodeljeno Komisiji[16]. V primerjavi s prejšnjim letom je opaziti zmanjšanje, zlasti na področju kmetijstva (439 izvedbenih ukrepov leta 2008 v primerjavi z 963 leta 2007) in EuropeAid (110 izvedbenih ukrepov leta 2008 v primerjavi s 388 leta 2007).

2.3 Uporaba regulativnega postopka s pregledom (RPP)

Vsi podatki v razpredelnici IV, ki se nanašajo na število sprejetih izvedbenih ukrepov, vključujejo število ukrepov, ki so bili sprejeti na podlagi RPP. To število je trenutno 71 za leto 2008, pri čemer je okolje področje, na katerem se ta postopek najpogosteje uporablja (21 ukrepov), sledi pa podjetništvo in industrija (13) (glej razpredelnico V ).

Svet in Evropski parlament sta za osnutke ukrepov uporabila svojo pravico veta samo v 10 % primerov (7 ukrepov):

- Svet je nasprotoval sprejetju šestih osnutkov ukrepov na področju okolja , saj naj bi presegali izvedbene pristojnosti iz temeljnih instrumentov, s tem ko so državam članicam nalagali obveznost sporočanja ukrepov prenosa na podlagi korelacijskih tabel. Komisija je posledično odstranila sporne določbe iz osnutkov ukrepov in slednje v prenovljeni različici ponovno predložila pristojnim odborom.

- Evropski parlament je nasprotoval sprejetju enega osnutka ukrepa na področju notranjega trga , ker naj bi prekoračil izvedbene pristojnosti iz temeljnega instrumenta, s tem ko je vključeval določbo, ki je presegala tehnično prilagoditev, in bi ga bilo zato treba obravnavati po postopku soodločanja. Komisija je posledično odstranila sporno določbo in spremenjeni osnutek ukrepa ponovno predložila pristojnemu odboru.

Razpredelnica V − Število izvedbenih ukrepov, sprejetih na podlagi regulativnega postopka s pregledom (RPP) (2008)

Št. sprejetih ukrepov na podlagi RPP | Št. primerov, ko je EP nasprotoval sprejetju osnutkov ukrepov na podlagi RPP | Št. primerov, ko je Svet nasprotoval sprejetju osnutkov ukrepov na podlagi RPP |

ENTR | 13 | 0 | 0 |

EMPL | 0 | 0 | 0 |

AGRI | 0 | 0 | 0 |

TREN | 9 | 0 | 0 |

ENV | 21 | 0 | 6 |

RTD | 0 | 0 | 0 |

INFSO | 0 | 0 | 0 |

MARE | 0 | 0 | 0 |

MARKT | 10 | 1 | 0 |

REGIO | 0 | 0 | 0 |

TAXUD | 8 | 0 | 0 |

EAC | 0 | 0 | 0 |

SANCO | 3 | 0 | 0 |

JLS | 0 | 0 | 0 |

RELEX | 0 | 0 | 0 |

TRADE | 0 | 0 | 0 |

ELARG | 0 | 0 | 0 |

AIDCO | 0 | 0 | 0 |

ECHO | 0 | 0 | 0 |

ESTAT | 3 | 0 | 0 |

BUDG | 4 | 0 | 0 |

OLAF | 0 | 0 | 0 |

DIGIT | 0 | 0 | 0 |

SKUPAJ | 71 | 1 | 6 |

3. PODROBNE INFORMACIJE O DEJAVNOSTIH ODBOROV

Priloga k temu poročilu vsebuje podrobne informacije o delu posameznih odborov v letu 2008, ki so razvrščene na podlagi zadevnih oddelkov Komisije. Prav tako so v Prilogi navedene informacije o spremembi števila odborov in izrednih dogodkih, povezanih s posebnimi osnutki ukrepov, kot so negativna mnenja, napotitve na Svet ali nasprotovanja Sveta oziroma Parlamenta na podlagi RPP.

[1] Priloga je predstavljena kot ločen delovni dokument služb Komisije.

[2] Za več informacij glede ozadja tega procesa usklajevanja ter dejavnosti, ki so v zvezi s tem potekale leta 2007, glej poročilo Komisije o delu odborov v letu 2007 (COM(2008) 844 konč).

[3] UL L 76, 19.3.2008; UL L 81, 20.3.2008; UL L 97, 9.4.2008.

[4] Uredba (ES) št. 1137/2008, UL L 311, 21.11.2008, str. 1.

[5] Uredba (ES) št. 1103/2008, UL L 304, 14.11.2008, str. 80.

[6] UL L 87, 31.3.2009, str. 109.

[7] COM(2008) 71.

[8] COM(2009) 142.

[9] UL C 143, 10.6.2008, str. 1.

[10] UL C 171, 22.7.2006, str. 21.

[11] UL C 171, 22.7.2006, str. 21.

[12] http://ec.europa.eu/transparency/regcomitology/index_sl.htm.

[13] Odločba Komisije 2005/717/ES z dne 13. oktobra 2005.

[14] Direktiva 2002/95/ES Evropskega parlamenta in Sveta o omejevanju uporabe nekaterih nevarnih snovi v električni in elektronski opremi.

[15] Treba je opomniti, da so tu možna razhajanja med številom mnenj in številom izvedbenih ukrepov v katerem koli danem letu. Razlogi za to so pojasnjeni v uvodu Priloge.

[16] Vendar je treba omeniti, da število sprejetih ukrepov kot tako ne kaže političnega, gospodarskega ali finančnega pomena sprejetih odločitev.